CELEX ID: 32012R0692
Publication Date: 2012-07-24

Document:
TARYBOS REGLAMENTAS (ES) Nr. 692/2012
2012 m. liepos 24 d.
kuriuo iš dalies keičiamos reglamentų (ES) Nr. 43/2012 ir (ES) Nr. 44/2012 nuostatos, susijusios su didžiųjų mantų apsauga ir tam tikromis žvejybos galimybėmis
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
atsižvelgdama į Europos Komisijos pasiūlymą,
kadangi:
(1)
reglamentais (ES) Nr. 43/2012 (1) ir (ES) Nr. 44/2012 (2) Taryba 2012 metams nustatė tam tikrų žuvų išteklių ir žuvų išteklių grupių žvejybos galimybes, taikomas ES vandenyse žvejojantiems laivams ir kai kuriuose ES nepriklausančiuose vandenyse žvejojantiems ES laivams;
(2)
per dešimtąją Migruojančiųjų laukinių gyvūnų rūšių išsaugojimo konvencijos Šalių konferenciją (ŠK 10), kuri vyko 2011 m. lapkričio 20-25 d. Bergene, didžioji manta (Manta birostris) buvo įtraukta į konvencijos I priedėlyje ir II priedėlyje pateiktus saugomų rūšių sąrašus. Todėl tikslinga didžiųjų mantų apsaugos nuostatas taikyti ES laivams, žvejojantiems visuose vandenyse, ir ne Sąjungos laivams, žvejojantiems ES vandenyse;
(3)
siekiant nustatyti žvejybos kvotų poveikį mirtingumui dėl žvejybos, išmetimui į jūrą ir atrankiosios žvejybos praktikai mišrių išteklių rajonuose, Žuvininkystės mokslo, technikos ir ekonomikos komitetui (STECF) buvo pasiūlyta atlikti išsamiai dokumentuojamų kvotų, skirtų įvairiems Tarptautinės jūrų tyrimo tarybos (ICES) VII rajono ištekliams, bandomuosius reisus. Bandomieji reisai būtų rengiami dėl jūrinių plekšnių, velniažuvinių, megrimų ir europinių paprastųjų jūrinių lydekų, kurių ištekliams būtų skirta papildoma 1 % kvota, ir juodadėmių menkių, kurių ištekliams būtų skirta papildoma 5 % kvota. Atsakydamas į Komisijos prašymą, STECF pareiškia pritariantis šiems bandomiesiems reisams ir mano, kad tai svarbus žingsnis formuojant požiūrį į žvejybos kvotų valdymą. Be to, STECF pažymi, kad bendro minėtų išteklių mirtingumo dėl žvejybos padidėjimo pavojus vykdant tokius bandomuosius reisus yra labai nedidelis. Todėl tikslinga iš dalies pakeisti atitinkamus BLSK, kad papildomos kvotos galėtų būti skirtos vertinamus bandomuosius reisus vykdančioms valstybėms narėms;
(4)
kovo 26-30 d. Guame (JAV) vykusiame 8-ajame metiniame susitikime Vakarų ir vidurio Ramiojo vandenyno žuvininkystės komisija (WCPFC) panaikino nuostatas dėl rajonų, kuriuose draudžiama didžiaakių tunų ir gelsvauodegių tunų žvejyba gaubiamaisiais tinklais tam tikruose atviros jūros rajonuose; panaikinimas įsigalioja nedelsiant. Nuostatos dėl rajonų, kuriuose draudžiama žvejyba, Sąjungos teisėje įtvirtintos Reglamento (ES) Nr. 44/2012 32 straipsniu, kuris dėl pirmiau minėtos priežasties turėtų būti panaikintas;
(5)
Jungtinė Karalystė suteikė informacijos apie sužvejotą atlantinių menkių, kurias sugavo dugniniais tralais Airijos jūroje karališkąsias šukutes žvejojančių laivų grupė, kiekį. Kaip įvertino STECF, remiantis ta informacija galima nustatyti, kad tų laivų sužvejotų atlantinių menkių kiekis, įskaitant į jūrą išmestas žuvis, neviršija 1,5 % viso tos grupės laivų sužvejotų žuvų kiekio. Be to, atsižvelgiant į nustatytas priemones, kuriomis užtikrinama tos grupės laivų žvejybos veiklos stebėsena ir kontrolė, ir į tai, kad pradėjus tos grupės laivams taikyti žvejybos pastangų sistemą atsirastų administracinė našta, neproporcinga bendram poveikiui, kurį tos grupės laivai daro atlantinių menkių ištekliams, tikslinga dugniniais tralais Airijos jūroje karališkąsias šukutes žvejojantiems tos grupės laivams netaikyti 2008 m. gruodžio 18 d. Tarybos reglamento (EB) Nr. 1342/2008, nustatančio menkių išteklių ir šių išteklių žvejybos būdų daugiametį planą (3), III skyriuje nustatytos žvejybos pastangų sistemos;
(6)
bendras Kategato sąsiauryje leidžiamas sužvejoti menkių kiekis turėtų būti lygus Sąjungos kvotai. Reglamente (ES) Nr. 43/2012 nurodytas kiekis turėtų būti atitinkamai ištaisytas;
(7)
papildomos žvejybos galimybės atsivėrė Sąjungai 2012 m. dėl Sąjungos ir kitų Žvejybos šiaurės vakarų Atlante organizacijos (NAFO) susitariančiųjų šalių kvotų tarpusavio perleidimų. Todėl, kas susiję su 2012 m., Reglamento (ES) Nr. 44/2012 IC priedas turėtų būti iš dalies pakeistas siekiant atsižvelgti į tas naujas žvejybos galimybes. Tie pakeitimai susiję tik su 2012 m. ir nedaro poveikio santykinio stabilumo principui;
(8)
Reglamento (ES) Nr. 43/2012 IIC priede nustatomos žvejybos pastangų ribos atsižvelgiant į vakarinės Lamanšo sąsiaurio dalies paprastųjų jūrų liežuvių išteklių valdymą ICES VIIe kvadrate. Jungtinės Karalystės prašymu Komisija paprašė STECF rekomendacijų, ar IIC priedas galėtų būti pakeistas taip, kad minėto priedo 1.2 punkte nurodytiems pasyviaisiais žvejybos įrankiais žvejojantiems laivams, kuriems netaikomas šis priedas, būtų nustatytas slankusis ataskaitinis laikotarpis vietoj dabar nustatytų fiksuotų ataskaitinių metų. Savo atsakyme STECF išdėstė nuomonę, kad pageidautina pasirinkti vėlesnius ataskaitinius metus ar keliais pastaraisiais metais grindžiamą slankųjį ataskaitinį laikotarpį, ir mano, kad tokio pokyčio poveikis žvejyboje naudojamų pastangų kiekiui turėtų būti nedidelis;
(9)
atsižvelgiant į valstybėms narėms skirtų ir pagal bendrą NAFO 3NO zonoje leidžiamą sužvejoti balkšvųjų siaurapelekių vėgėlių kiekį nustatytų kvotų sumą, Sąjungos kvota yra viena tona didesnė nei kvota, nustatyta atsižvelgiant į žvejybos galimybes, suteiktas pagal tos regioninės žuvininkystės valdymo organizacijos (RFMO) nustatytas sąlygas. Reglamente (ES) Nr. 44/2012 nurodyta skiriama kvota turėtų būti atitinkamai iš dalies pakeista;
(10)
Sąjungai, Islandijai ir Farerų Saloms konsultuojantis dėl žvejybos galimybių nepavyko pasiekti susitarimo dėl 2012 m. Taigi, tose konsultacijose svarstytos žvejybos galimybės dabar gali būti paskirtos valstybėms narėms. 2012 m. vasario 17 d. Reikjavike pakrantės valstybėms konsultuojantis dėl atlantinių skumbrių išteklių valdymo šiaurės rytų Atlante taip pat nepavyko pasiekti susitarimo. Todėl, remdamosi dvišaliais susitarimais, Sąjunga ir Norvegija susitarė nustatyti atitinkamas 2012 m. skumbrių žvejybos galimybes. Todėl Reglamento (ES) Nr. 44/2012 1 straipsnis ir jo IA bei IB prieduose pateikti atitinkami BLSK turėtų būti iš dalies pakeisti siekiant paskirstyti nepaskirtas kvotas ir atsižvelgti į tradicinį atlantinių skumbrių kvotų paskirstymą šiaurės rytų Atlante;
(11)
remiantis ICES ir STECF rekomendacijomis, turi būti gerokai sumažintas ICES IIa ir IIIa kvadratų ir IV zonos ES vandenyse leidžiamas sužvejoti bendras paprastųjų tobių kiekis. Pagal šias rekomendacijas 2012 m. kovo 9 d. konsultacijų metu Norvegija ir Sąjunga susitarė sumažinti Norvegijai perleidžiamas paprastųjų tobių kvotas. Reglamentas (ES) Nr. 44/2012 turėtų būti atitinkamai iš dalies pakeistas;
(12)
2007 m. gegužės mėn. įvykusio Trečiojo tarptautinio susitikimo, skirto Regioninei žvejybos pietų Ramiajame vandenyne (atviroje jūroje) valdymo organizacijai (SPRFMO) įsteigti, dalyviai patvirtino laikinąsias priemones, įskaitant žvejybos galimybes, kad būtų reguliuojama pelaginių žuvų ir dugninė žvejyba tame rajone, kol bus įsteigta tokia regioninė žvejybos valdymo organizacija (RFMO). Tos laikinosios priemonės buvo peržiūrėtos 2011 m. sausio mėn. vykusioje 2-ojoje SPRFMO komisijos parengiamojoje konferencijoje ir dar kartą peržiūrėtos 2012 m. sausio 30 d.-vasario 3 d. vykusioje 3-iojoje SPRFMO komisijos parengiamojoje konferencijoje. Šios laikinosios priemonės pagal tarptautinę teisę yra savanoriškos ir teisiškai neprivalomos. Tačiau, remiantis tarptautinėje jūrų teisėje galiojančiais bendradarbiavimo ir išteklių išsaugojimo įpareigojimais, tikslinga tas priemones įgyvendinti Sąjungos teisės aktais - tuo tikslu reikėtų nustatyti bendrą visos Sąjungos kvotą ir jos paskirstymą atitinkamoms valstybėms narėms;
(13)
apskritai reglamentai (ES) Nr. 43/2012 ir (ES) Nr. 44/2012 taikomi nuo 2012 m. sausio 1 d. Todėl šis reglamentas taip pat turėtų būti taikomas nuo tos datos. Toks taikymas atgaline data nepažeis teisinio tikrumo ir teisėtų lūkesčių principų, nes aptariamos žvejybos galimybės dar neišnaudotos. Tačiau naujos nuostatos dėl didžiųjų mantų turėtų įsigalioti tik tada, kai įsigalios Migruojančiųjų laukinių gyvūnų rūšių išsaugojimo konvencijos atitinkamų priedėlių pakeitimai, kaip nurodyta šios konvencijos XI straipsnio 5 dalyje. Analogiškai, Reglamento (ES) Nr. 44/2012 32 straipsnis turėtų būti panaikintas nuo 2012 m. kovo 31 d. laikantis WCPFC nurodytos pakeitimų įsigaliojimo datos. Kadangi tam tikrų leidžiamų sužvejoti žuvų kiekių apribojimų pakeitimai turi įtakos ES laivynų ekonominei veiklai ir veiklos žvejybos sezonu planavimui, šis reglamentas turėtų įsigalioti iš karto, kai tik bus paskelbtas;
(14)
Reglamento (ES) Nr. 44/2012 priėmimo metu didžiausiam ES laivų, kuriems Indijos vandenyno tunų komisijos (IOTC) konvencijos rajone leidžiama žvejoti durklažuves ir ilgapelekius tunus, skaičiui nebuvo priskirta 15 su Prancūzijos vėliava plaukiojančių ir Reunjone registruotų žvejybos laivų. Sąjungos bendras leistinas sugavimo kiekis (BLSK) tame priede turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 43/2012 pakeitimai
Reglamentas (ES) Nr. 43/2012 iš dalies keičiamas taip:
1.
12 straipsnio 1 dalis papildoma šiuo punktu:
„g)
didžiąsias mantas (Manta birostris) visuose vandenyse.“;
2.
po 13 straipsnio įterpiamas šis naujas straipsnis:
„13a straipsnis
Reglamento (EB) Nr. 754/2009 pakeitimai
Reglamento (EB) Nr. 754/2009 1 straipsnis papildomas šiuo punktu:
„i)
2012 m. kovo 16 d. Jungtinės Karalystės prašyme nurodytiems su Jungtinės Karalystės vėliava plaukiojančių laivų, kurie Airijos jūroje (ICES VIIa rajone) prie Meno Salos naudodami specializuotus tralus su kėtoklėmis, kurių tinklinio audeklo akių dydis yra 80-100 mm, sukonfiguruotus taip, kad būtų galima daryti gaudomų žuvų atranką (2 pėdų žema viršutinė tralo pavara, trumpi brideliai arba visai be jų, mažos tralo žiotys), žvejoja karališkąsias šukutes (Aequipecten opercularis), grupės laivams.“ “;
3.
I priedas iš dalies keičiamas pagal šio reglamento I priedo tekstą.
2 straipsnis
Reglamento (ES) Nr. 44/2012 pakeitimai
Reglamentas (ES) Nr. 44/2012 iš dalies keičiamas taip:
1.
1 straipsnio 3 ir 4 dalys išbraukiamos;
2.
13 straipsnio 1 dalis papildoma šiuo punktu:
„g)
didžiąsias mantas (Manta birostris) visuose vandenyse.“;
3.
32 straipsnis išbraukiamas;
4.
37 straipsnio 1 dalis papildoma šiuo punktu:
„g)
didžiąsias mantas (Manta birostris) ES vandenyse.“;
5.
I, IA, IB, IC, IJ ir VI priedai iš dalies keičiami pagal šio reglamento II priedo tekstą.
3 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas taikomas nuo 2012 m. sausio 1 d.
Nukrypstant nuo šio straipsnio antros pastraipos, 1 straipsnio 1 punktas, 2 straipsnio 2 ir 4 punktai, I priedo 1 punktas ir II priedo 1 punktas taikomi nuo 2012 m. vasario 23 d. ir 2 straipsnio 3 punktas taikomas nuo 2012 m. kovo 31 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. liepos 24 d.

EuroVoc Classification:
Level 1: 100155
100145
100156
Level 2: 100252
100183
100243
Level 3: 1652
567
3544
2476
3150
All Descriptors: 133
2308
2437
2879
4788
5254
5256
544
598
605
865